b'\n_START_ARTICLE_\nPainted Desert\n_START_PARAGRAPH_\nPainted Desert ("Den malede \xc3\x98rken") er navnet p\xc3\xa5 et farverigt \xc3\xb8rkenomr\xc3\xa5de i det nordlige Arizona, USA. Omr\xc3\xa5det str\xc3\xa6kker sig fra Grand Canyon mod syd\xc3\xb8st til Petrified Forest National Park n\xc3\xa6r gr\xc3\xa6nsen til New Mexico. Det meste af omr\xc3\xa5det ligger nord for Little Colorado River og befinder sig inden for gr\xc3\xa6nserne af Navajo-reservatet.\n_START_SECTION_\nNavnet\n_START_PARAGRAPH_\nP\xc3\xa5 trods af at der har levet oprindelige amerikanere, ikke mindst hopier i omr\xc3\xa5det i mindst tusinde \xc3\xa5r, er det spanierne, som har givet navn til dette. "El Desierto Pintado" kaldte spanierne det, p\xc3\xa5 grund af det mangefarvede landskab._NEWLINE_\xc3\x98rkenen omfatter omr\xc3\xa5der med klart opdelte lag af mineraler og opl\xc3\xb8st, organisk materiale. Omr\xc3\xa5det rummer ogs\xc3\xa5 mange forstenede klitter i omr\xc3\xa5det, som er nemt genkendelige p\xc3\xa5 de skarpt opdelte lag af gr\xc3\xa5t, r\xc3\xb8dt, gult og orange materiale, som efter aflejringen er eroderet af vind og vand. Omkring solop- og nedgang, synes omr\xc3\xa5det at gl\xc3\xb8de i violette, bl\xc3\xa5, r\xc3\xb8de og gyldne farver.\n_START_SECTION_\nNaturen\n_START_PARAGRAPH_\nI omr\xc3\xa5det findes en meget begr\xc3\xa6nset m\xc3\xa6ngde \xc3\xb8rkenflora og -fauna. \xc3\x98rkenen er ogs\xc3\xa5 karakteriseret ved de mange taffelbjerge og butter som findes overalt._NEWLINE_I den sydlige del af \xc3\xb8rkenen findes resterne af en n\xc3\xa5leskov fra Trias perioden. Tr\xc3\xa6erne er forstenede gennem millioner af \xc3\xa5r, og forsteningerne har siden v\xc3\xa6ret udsat for vind og vejr, men meget velbevarede forsteninger findes fortsat i omr\xc3\xa5det. Desuden findes rester af andre forstenede planter og dyr i omr\xc3\xa5det og visse steder kan der findes spor fra dinosaurer, og spor af tidlig menneskelig beboelse._NEWLINE_I det meste af omr\xc3\xa5det er der kun adgang til fods eller via ikke asfalterede veje. Enkelte hovedveje og mindre veje krydser dog omr\xc3\xa5det, hvor der ogs\xc3\xa5 findes to st\xc3\xb8rre bebyggelser, Cameron (ca. 1.000 indbyggere) og Tuba City (ca. 8.000 indbyggere). I omr\xc3\xa5det udvindes der pt. olie, kul og r\xc3\xb8dt ler. Leret anvendes specielt til at fremstille h\xc3\xa5ndlavet keramik.'